הדיווח של "ישראל היום" על פסק הדין בעניין גיא אליהו לא כולל את המלים "שרה נתניהו"
זה לא השבוע של שרה נתניהו: המשטרה המליצה להעמיד אותה לדין בפרשת מעונות ראש הממשלה, בשל חשד לגלגול הוצאות פרטיות על חשבון הקופה הציבורית; בית-הדין לעבודה קבע כי היא אינה זכאית לערער על פסק הדין בעניינו של מני נפתלי, שזכה בפיצויים נכבדים, בין השאר בשל תנאי עבודה פוגעניים שנגרמו על-ידי נתניהו; והיום נפסק כי עובד נוסף במעון ראש הממשלה יזכה גם הוא בפיצוי, בין השאר בשל הפגיעות שספג מנתניהו. "יש לקבל במלואה את טענת התובע כי היה חשוף להעסקה פוגענית במעון, אשר באה לידי ביטוי בנזיפות, צעקות, השפלות, דרישות מוגזמות ואף בלתי סבירות. שררה במעון בתקופת עבודתו אווירה של פחד, והוא נדרש לעבוד שעות רבות מאוד שאינן מתיישבות עם החוק", כתבה השופטת על התנהלותה של נתניהו בפסק הדין. אשת ראש הממשלה יכולה לנסות למצוא מפלט באתר "ישראל היום", העיתון שאיל הקזינו שלדון אדלסון הקים עבור בעלה. בתחילת השבוע הצליח אתר החינמון להתעלם מהמלצת המשטרה להעמידה לדין, והיום מפרסם האתר ידיעה על פסק הדין בעניינו של העובד לשעבר גיא אליהו – בלי להזכיר את נתניהו אפילו במלה.